## El Consell autoritza el conveni entre Educació i la Mancomunitat de l’Horta Sud per a subvencionar el Centre d’Educació Especial La Unión de Torrent

*** El pressupost destinat a esta actuació ascendix a 674.680 euros i la seua finalitat és garantir la igualtat d’oportunitats entre l’alumnat més vulnerable de la Comunitat Valenciana**

El Consell ha autoritzat la subscripció del conveni de col·laboració entre la Conselleria d’Educació, Cultura i Universitats i la Mancomunitat de l’Horta Sud per al manteniment amb fons públics del centre d’Educació Especial La Unión, situat a Torrent.

El pressupost destinat a esta actuació ascendix a 674.680 euros. Amb esta mesura la Generalitat aposta per reforçar la inclusió i garantir la igualtat d’oportunitats entre l’alumnat més vulnerable de la Comunitat Valenciana.

El conveni produirà efectes des del dia de la firma i tindrà vigència durant el curs escolar 2024/2025.

Segons establix el conveni, la Mancomunitat, com a titular del centre, es compromet a impartir de manera gratuïta les ensenyances arreplegades en l’acord i a oferir les activitats complementàries i servicis corresponents.

Així mateix, col·laborarà amb la Conselleria d’Educació, Cultura i Universitats en els processos d’escolarització i en el compliment de la normativa d’admissió de l’alumnat.

El centre disposa de sis unitats d’Educació Especial, que hauran de mantindre’s operatives durant tota la vigència del conveni. Així mateix, la cobertura de les vacants del professorat es realitzarà mitjançant el procediment general establit per a l’accés del funcionariat de l’Ajuntament, i es comunicaran posteriorment a la Direcció Territorial de la Conselleria.

Fecha: 12/12/2025